বিয়ের পর স্বামী টাকা রোজগার করবেন আর স্ত্রী ঘর সংসার সামলাবেন। এটাই তো আমরা দেখে আসছি। এটাই তো রীতিনীতি হয়ে দাঁড়িয়েছে এই সমাজে। কিন্তু যদি ধারাপাত বদলায়। নিয়ম বদলে যায়। দায়িত্ব কর্তব্যের খেলায় যদি পালাবদল ঘটে?
আর বাল্কির নতুন ছবি ‘কি অ্যান্ড কা’তে চ্যালেঞ্জ ছুঁড়ে দেওয়া হয়েছে সমাজের গতানুগতিক নিয়মের দিকে। দীর্ঘদিন ধরে চলা নিয়মকে বৃদ্ধাঙ্গুষ্ঠ দেখানো হয়েছে এই ছবিতে।
২০১৬-র অন্যতম প্রতীক্ষিত ছবিটির ট্রেলার মুক্তি পেয়েছে। অর্জুন কপূর ও করিনা কপূর অভিনীত এই ছবিতে করিনা ঘনিষ্ঠ দৃশ্যে অভিনয় করেছেন। সইফ আলি খানকে বিয়ের পরে করিনা ঘনিষ্ঠ দৃশ্যে অভিনয় করবেন না বলে স্থির করেছিলেন। প্রকাশ ঝা-র ‘সত্যাগ্রহ’তে অজয় দেবগনের সঙ্গে চুম্বনের দৃশ্যে শ্যুটিংও করেননি তিনি। ‘কি অ্যান্ড কা’ছবিতে নিয়ম ভেঙে একাধিক ঘনিষ্ঠ দৃশ্যে অর্জুন কপূরের সঙ্গে অভিনয় করেন করিনা।
ছবিটি নিয়ে এর মধ্যেই দর্শকমহলে প্রবল উৎসাহ দেখা দিয়েছে। ছবিটির ট্রেলারও অন্যরকম। ট্রেলার দেখার পরে অনেকেরই মনে হচ্ছে, অন্যরকম কিছু দর্শককে উপহার দিতে চলেছে কমেডি-রোমান্স ধারার ছবি‘কি অ্যান্ড কা’।